b'\n_START_ARTICLE_\nEysenckov osebnostni vpra\xc5\xa1alnik\n_START_SECTION_\nRazvoj vpra\xc5\xa1alnika\n_START_PARAGRAPH_\nPrvi vpra\xc5\xa1alnik iz serije je bil Maudsley Medical Questionnaire (Eysenck, 1952, Lojk, 1979). Meril je predvsem nevroticizem in emocionalnost. Za tem vpra\xc5\xa1alnikom je Eysenck izdal vpra\xc5\xa1alnik MPI ali Maudsley Personality Inventory. Ta vpra\xc5\xa1alnik vsebuje lestvico nevroticizma in ekstravertnosti._NEWLINE_Kot nadgradnja ocenjevanja relativno neodvisnih dimenzij, merjenih z vpra\xc5\xa1alnikoma Maudsley Medical Questionnaire in Maudsley Personality Inventory, je sledil vpra\xc5\xa1alnik EPI (Eysenck Personality Inventory, Eysenck in Eysenck, 1963, Noller in Law, 1987), leta 1963. Vsebina EPI je zelo podobna vsebini MPI. Za razliko od MPI pa EPI vklju\xc4\x8duje dve alternativni obliki (a in b) v namen retestiranja iste populacije. EPI je bil izbolj\xc5\xa1an tudi v psihometri\xc4\x8dnem smislu \xe2\x80\x93 izklju\xc4\x8duje sicer nizko, a statisti\xc4\x8dno pomembno korelacijo, ki se ka\xc5\xbee med faktorskima lestvicama E in N pri MPI. Tudi zanesljivost EPI je nekoliko vi\xc5\xa1ja od MPI. Poleg tega so postavke pri EPI preoblikovane tako, da so primerne tudi za osebe z ni\xc5\xbejo inteligentnostjo in ni\xc5\xbejo izobrazbo, dodana pa je tudi lestvica la\xc5\xbenivosti (L), ki naj bi odra\xc5\xbeala stopnjo, do katere oseba prireja odgovore. _NEWLINE_Najve\xc4\x8dja prednost vpra\xc5\xa1alnika EPQ, ki je sledil EPI, je v vpeljevanju nove spremenljivke, ki ji je Eysenck dal ime psihotizem (P). Pri tem ne gre za lestvico, ki ne bi bila uporabna za merjenje osebnostnih lastnosti normalne populacije. Zaradi kritik lestvice psihoticizma, da ima prenizko stopnjo zanesljivosti, asimetri\xc4\x8dno distribucijo in ozek razpon to\xc4\x8dkovanja, so ji bile nekatere postavke odvzete, druge dodane, nekaj dodatnih postavk pa je bilo vklju\xc4\x8denih tudi v lestvici ekstravertnosti in nevroticizma. Tako je leta 1985 nastala revidirana oblika vpra\xc5\xa1alnika (EPQ-R), ki je danes glavna mera osebnostnih dimenzij, kot jih definira Eysenck. Zadnja verzija vpra\xc5\xa1alnika EPQ-R (Eysenck Personality Questionnaire \xe2\x80\x93 Revised (Eysenck in Eysenck, 1991) je samoocenjevalni vpra\xc5\xa1alnik, v originalni obliki sestavljen iz 100 postavk, ki ocenjujejo tri dimenzije osebnosti: nevroticizem (24 postavk), ekstravertnost (23 postavk) in psihoticizem (32 postavk). Namenjen je osebam od starosti 16 do 70 let. Vklju\xc4\x8duje tudi lestvico la\xc5\xbenivosti (L), ki meri dissimulacijo (21 postavk). Oseba na postavke odgovarja z DA ali NE.\n_START_SECTION_\nZanesljivost\n_START_PARAGRAPH_\nZanesljivost omenjenega instrumenta je bila preverjena v veliko \xc5\xa1tudijah. Skozi zgodovino so ekstravernost, nevroticizem in psihoticizem zadostovali pogojem, da jih ozna\xc4\x8dimo kot notranje konsistentne (Cronbach Alfa). V za\xc4\x8detni predstavitvi EPQ-R so avtorji Eysenck, Eysenck in Barrett (1985) poro\xc4\x8dali o zanesljivosti, ki je bila ocenjena nekje med 0.85 pa do 0.90 za ekstravertnost, od 0.85 do 0.88 za nevroticizem in od 0.73 pa do 0.81 za psihoticizem. Omenjene zanesljivosti so se potrdile kot konsistentne skozi \xc5\xa1tevilne kasnej\xc5\xa1e \xc5\xa1tudije, ki so pri svojih raziskavah uporabile modificiran EPQ-R vpra\xc5\xa1alnik. Pet \xc5\xa1tudij, ki so zajemale velike vzorce (med 635 do 2 466 udele\xc5\xbeencev), je pri\xc5\xa1lo do rezultatov, da je razpon zanesljivosti od 0.89 do 0.91 za ekstravertnost, od 0.84 do 0.86 za nevroticizem, ter za psihoticizem od 0.67 do 0.68.\n_START_SECTION_\nVeljavnost\n_START_PARAGRAPH_\nVeljavnost vpra\xc5\xa1alnika potrjuje ve\xc4\x8d raziskav, ki so predstavljene v priro\xc4\x8dniku. Tam je predstavljena tudi faktorska struktura na slovenskem in britanskem vzorcu.\n_START_SECTION_\nNorme\n_START_PARAGRAPH_\nZbrane so aritmeti\xc4\x8dne sredine in standardne deviacije lestvic P, E, N in L za razli\xc4\x8dne starostne skupine za mo\xc5\xa1ke in \xc5\xbeenske iz vzorca 486 oseb, v priro\xc4\x8dniku pa so tudi podatki o angle\xc5\xa1kih normah.\n_START_SECTION_\nNamen, uporaba vpra\xc5\xa1alnika\n_START_PARAGRAPH_\nVpra\xc5\xa1alnik se ukvarja z normalnim vedenjem, ne s simptomi. Odkriva dolo\xc4\x8dene nevroti\xc4\x8dne in psihoti\xc4\x8dne preddispozicije oseb in je uporaben na podro\xc4\x8dju industrije (poklicno usmerjanje in izbira poklica), psiholo\xc5\xa1kih laboratorijskih poskusov, pojasnjevanja in predvidevanja \xc4\x8dlovekovega vedenja (izdelani sta posebni lestvici kriminalnosti - C in odvisnosti - A). _NEWLINE_Avtor priro\xc4\x8dnika prve priredbe EPQ za slovenski prostor kot podro\xc4\x8dja uporabnosti navaja razvojno in pedago\xc5\xa1ko psihologijo, klini\xc4\x8dno psihologijo, industrijsko psihologijo, forenzi\xc4\x8dno psihologijo, socialno psihologijo. _NEWLINE_\xc5\xa0tudije lestvic EPQ vklju\xc4\x8dujejo raziskave s podro\xc4\x8dja kriminalnega vedenja, migrenskih glavobolov, prenehanja zakonskega \xc5\xbeivljenja, asertivnosti, tendence po socialnem primerjanju, kardiovaskularne regulacije, somatskih simptomov, depresije, anksioznosti in \xc5\xa1e mnogih drugih. _NEWLINE_Tuji avtorji klini\xc4\x8dnih raziskav poleg tega menijo tudi, da je Eysenck Personality Questionnaire (EPQ) eden izmed prvih razumljivih merskih pripomo\xc4\x8dkov za merjenje osebnostnih potez, ki je medkulturno uporaben, obstaja preveden v \xc5\xa1tevilne svetovne jezike in je prirejen za uporabo v razli\xc4\x8dnih dr\xc5\xbeavah sveta. Meri \xc5\xa1irok spekter domen nevroticizma, ekstravertnosti in psihoticizma. Rezultati njegove aplikacije so podprli hipotezo o univerzalnosti osebnostne strukture v razli\xc4\x8dnih kulturah in jezikovnih skupinah. Prav tako so zanimivi podatki o povezavi med dolo\xc4\x8denimi osebnostnimi lastnostmi in kulturnimi zna\xc4\x8dilnostmi. Rezultati EPQ lahko pomagajo v procesu ocenjevanja te\xc5\xbeav otrok klini\xc4\x8dne populacije ter izbiri in na\xc4\x8drtovanju ustreznega tretmaja.\n_START_SECTION_\nKritike\n_START_PARAGRAPH_\nKljub zadovoljivim psihometri\xc4\x8dnim lastnostim pa je bil vpra\xc5\xa1alnik podvr\xc5\xbeen prenekaterim kritikam. Prva kritika je bila podana glede aspekta ekstravertnosti. Kar se ti\xc4\x8de korelacij med dimenzijami na vpra\xc5\xa1alnikih EPQ in EPI, so ugotovili da prihaja do visoke korelacije med obema ekstravernostima izklju\xc4\x8dno zaradi sociabilnosti. Medtem ko naj bi EPI lestvica ekstravernost merila s strani impulzivnosti in sociabilnosti, EPQ lestvica skoraj v celoti meri le sociabilnost._NEWLINE_Tudi podlestvica psihoticizma je vsebovala neza\xc5\xbeeljene psihometri\xc4\x8dne lastnosti, zato je bila podvr\xc5\xbeena prenekaterim kritikam. Zlasti, da ima nizko zanesljivost, nizki razpon to\xc4\x8dkovanja in po\xc5\xa1evno distribucijo. V odgovor kritikom je leta 1985 Eysenck odstranil nekaj postavk pri merjenju psihoticizma, ter nekaj postavk dodal za merjene psihoticizma, nevroticizma in ekstravertnosti. Avtorji opravi\xc4\x8dujejo nizko notranjo konsistentnost s tem, da vsebuje ve\xc4\x8d razli\xc4\x8dnih vidikov (npr. krutost, pomanjkanje empatije,\xe2\x80\xa6). Nekateri raziskovalci pravijo, da je bolj\xc5\xa1a razdelitev osebnosti na 5 faktorjev in da je pri trifaktorski analizi psihoticizem ve\xc4\x8d kot le en osebnostni faktor.'